Temeljem čl. 36. Statuta Grada Zadra („Glasnik Grada Zadra“, broj: 9/09, 28/10, 3/13, /14, 2/15 - pročišćeni tekst, 3/18, 7/18 - pročišćeni tekst, 15/19, 2/20, 3/21, 14/23 – pročišćeni tekst), Odluke o radu Centra za mlade KLASA: 612-01/24-01/08, URBROJ:2198/01-2-24-4 od 8. srpnja 2024. godine i Odluke o raspisivanje javnog natječaja za korištenje uredskih prostorija u Centru za mlade KLASA:612-01/24-01/11, URBROJ:2198/01-2-24-4od 7. kolovoza 2024. godine***,* Gradonačelnika Grada Zadra, dana 10. rujna 2024. godine,** **raspisuje**

**JAVNI NATJEČAJ**

**ZA KORIŠTENJE UREDSKIH PROSTORIJA U**

**„CENTRU ZA MLADE“**

**I. PREDMET JAVNOG NATJEČAJA**

Predmet javnog natječaja je dodjela na korištenje uredskih prostorija u „Centru za mlade“ (u daljnjem tekstu Centar), Ulica Stjepana Radića 11 C, 23000 Zadar.

Uredske prostorije nalaze se na prvom katu Centra, kako slijedi:

* ured broj 1, površine 36,72 m²
* ured broj 2, površine 36,72 m²
* ured broj 3, površine 36,72 m²
* ured broj 4, površine 36,72 m²
* ured broj 5, površine 36,72 m²
* ured broj 6, površine 36,72 m²
* ured broj 7, površine 36,72 m²
* ured broj 8, površine 36,72 m².

Prikaz tlocrta prvog kata Centra je u prilogu koji čini sastavni dio ovog javnog natječaja.

**Natječaj se raspisuje pod sljedećim uvjetima:**

* određuje se rok korištenja uredskih prostorija na razdoblje od 3 godine
* plaćanje naknade za korištenje prostora u iznosu od 0,13 EUR/m² mjesečno po korisniku
* obveza plaćanja paušalno određenog iznosa za podmirenje režijskih troškova Centra u visini od 20,00 EUR mjesečno po korisniku.

**II. DJELATNOST CENTRA**

Prioritetno područje djelovanja Centra su mladi i podrška mladima kroz savjetovalište za mlade, klub za mlade, info centar te aktivnosti i programe neformalnog obrazovanja, izvannastavnih aktivnosti, umjetnosti, kulture, tehničke kulture, STEM-a, kulturnog amaterizma, suvremenih kulturnih i umjetničkih praksi, urbane kulture, razvoja poduzetničkih kompetencija, održivog razvoja, aktivnog građanstva, volonterstva, inkluzivnih programa, programa zaštite prirode, ekologije, baštine te urbanih sportova. Programi i projekti od interesa za Grad Zadar su aktivnosti koje doprinose zadovoljenju potreba, ciljeva i prioriteta definiranih strateškim i planskim dokumentima Grada Zadra.

**III. UVJETI JAVNOG NATJEČAJA**

Prihvatljivi prijavitelji na javni natječaj za davanje na korištenje uredskih prostorija u Centru su udruge i umjetničke organizacije, koje ispunjavaju sljedeće uvjete:

* da su upisani u odgovarajući registar
* da imaju registrirano sjedište, prebivalište ili boravište u Gradu Zadru, s iznimkom samo ako provode programe, projekte i aktivnosti navedene pod točkom II. Djelatnost Centra, najmanje 3 (tri) godine na području grada Zadra
* da provode isključivo registrirane aktivnosti/djelatnosti koje su navedene u prijavi za Natječaj
* da poštuju načelo transparentnosti u području financijskog izvještavanja na način da imaju javno objavljen godišnji financijski izvještaj ili drugi financijski dokument za godinu koja prethodi objavi Natječaja
* da uredno plaćaju doprinose i poreze te druga davanja prema državnom proračunu te obveze prema proračunu Grada Zadra
* da se protiv osobe ovlaštene za zastupanje pravne osobe ne vodi kazneni postupak, o čemu se prilaže uvjerenje ne starije od 30 dana
* da prijava na Natječaj sadrži sve podatke, dokumentaciju i popunjene obrasce određene natječajem.

**IV. SADRŽAJ PONUDE**

Pisana ponuda za sudjelovanje na javnom natječaju za korištenje uredskih prostorija koje čine dio Centra, dostavlja se u zatvorenoj omotnici i mora sadržavati:

* popunjenu prijavnicu s općim podacima prijavitelja (puni naziv ponuditelja s adresom sjedišta i OIB-om), godina osnutka subjekta, broj zaposlenika za stalno, broj zaposlenika na projektima, broj članova/volontera, opisano područje rada, kratki opis djelatnosti (obvezno navesti broj sudionika u aktivnostima/veličina grupe), opis projekata i aktivnosti koje se planira provoditi
* razrađen program za godinu dana rada u Centru
* podatke o ostvarenim financijskim potporama za programe/projekte u posljednje 3 (tri) godine te izvore njihova financiranja (iz EU fondova, iz proračuna RH, iz proračuna Grada Zadra, iz proračuna Zadarske županije, iz poslovnog sektora)
* dokaz o upisu prijavitelja u odgovarajući registar Republike Hrvatske (izvadak iz registra udruga RH ili drugog registra u koji je prijavitelj upisan)
* podatak o broju partnerskih udruga s kojima se planira zajednički koristiti dodijeljeni prostor (opcionalno)
* dokaz o podmirenim dospjelim obvezama prema državnom proračunu, s osnova javnih davanja o kojima službenu evidenciju vodi nadležna Porezna uprava (Potvrda porezne uprave u originalu ili ovjerenom presliku, ne starija od 30 dana od dana objave Natječaja).
* izjave o namjeri i režimu korištenja prostora, potpisane od strane ovlaštenih osoba svih partnerskih subjekata koji imaju namjeru dijeliti jedan prostor (opcionalno).

Ponuditelji koji se natječu moraju po svim osnovama imati podmirene dospjele obveze prema Gradu Zadru prilikom prijave na Natječaj (potrebno priložiti potvrdu Upravnog odjela za financije Grada Zadra, da nema nepodmirenih dugovanja nastalih prema Gradu Zadru, ne starija od 8 (osam) dana od dana raspisivanja Natječaja).

**V. KRITERIJI I MJERILA BODOVANJA**

Kriteriji na temelju kojih se vrši odabir prijavitelja za dodjelu uredskih prostorija na korištenje u Centru, vrednuju se na sljedeći način:

**1. Godine aktivnog djelovanja**

|  |  |
| --- | --- |
| od 3 do 5 godina | 1 bod |
| od 6 do 9 godina | 3 boda |
| od 10 do 19 godina | 5 bodova |
| 20 i više godina | 7 bodova |

**2. Broj ciljane skupine (korisnici prema kojima je udruga usmjerena)**

|  |  |
| --- | --- |
| skupine do 20 korisnika | 1 bod |
| skupine od 21 do 50 korisnika | 3 boda |
| skupine od 51 do 100 korisnika | 5 bodova |
| više od 100 korisnika | 7 bodova |

**3. Broj članova prijavitelja**

|  |  |
| --- | --- |
| do 20 članova | 1 bod |
| Od 21 do 50 članova | 3 boda |
| Od 51 do 100 članova | 5 bodova |
| Više od 100 članova | 7 bodova |

***Napomena:*** *Ukoliko se pri jednoj prijavi, više udruga ili umjetničkih organizacija prijavljuje za zajedničko korištenje uredskog prostora, broj njihovih članova se zbraja te se kao kriterij ocjenjivanja uzima ukupan broj članova.*

**4.Provedene aktivnosti na lokalnoj, regionalnoj, međunarodnoj razini u godini prije raspisivanja Natječaja**

|  |  |
| --- | --- |
| na lokalnoj razini/Grad Zadar | 1 bod |
| na regionalnoj razini/Zadarska županija | 3 boda |
| na nacionalnoj razini/Republika Hrvatska | 5 bodova |
| na međunarodnoj razini | 7 bodova |

**5. Ostvareno sufinanciranje za projekte/programe u prethodnoj kalendarskoj godini prema sljedećim izborima**

|  |  |
| --- | --- |
| od članarina | 2 boda |
| od vlastite djelatnosti | 2 boda |
| iz proračuna Grada Zadra | 2 boda |
| iz proračuna Zadarske županije | 2 boda |
| iz državnog proračuna | 2 boda |
| iz poslovnog sektora i/ili privatnog donatora | 2 boda |
| iz EU fondova | 3 boda |

**6. Broj partnerskih organizacija s kojima se planira zajednički koristiti dodijeljeni prostor za uredsko poslovanje**

|  |  |
| --- | --- |
| jedan partner | 1 bod |
| od 2 do 3 partnera | 3 boda |
| 4 partnera | 5 bodova |

**7. Ostvarene nagrade i priznanja u posljednjih pet godina**

|  |  |
| --- | --- |
| strukovna priznanja i nagrade | 1 bod |
| javna priznanja Grada Zadra i Zadarske županije | 3 boda |
| državna i međunarodna priznanja i nagrade | 5 bodova |

***Napomena:*** *bodovi se ostvaruju za svaku nagradu i priznanje zasebno, s tim da se može ostvariti najviše 10 bodova ukupno te se jednako odnose na pravne osobe kao prijavitelje, ali i na fizičke osobe koje su članovi udruge ili zaposlenici pravne osobe, ako se nagrada odnosi na područje u kojem pravna osoba djeluje.*

**8. Opis projekta, programa i aktivnosti koji se planira provoditi**

|  |  |
| --- | --- |
| provedba aktivnosti od interesa za opće dobro koje organizacija civilnoga društva planira provoditi u prostoru za čije se korištenje prijavila | 5 bodova |
| usklađenost planiranih aktivnosti s potrebama korisnika | 3 boda |
| kvaliteta partnerstva u korištenju prostora | 3 boda |
| društvena i/ili umjetnička relevantnost programa uključujući i relevantnost za Grad Zadar | 1-5 bodova |
| kvaliteta programa i aktivnosti (sadržajna vrijednost) | 1-5 bodova |
| organizacijski kapaciteti prijavitelja u provedbi programa | 1-5 bodova |

Ako dva ili više prijavitelja - podnositelja zahtjeva imaju jednak broj bodova, prednost ima onaj podnositelj koji je ostvario više bodova po kriteriju broj 7. navedenom u Kriterijima i mjerilima bodovanja. Prijavu u ime više prijavitelja, za jedan prostor, podnosi prijavitelj za kojega se svi prijavitelji sporazumno odluče te se kriteriji iz prethodnog članka odnose samo na prijavitelja.

**VI. ROK I NAČIN ZA PODNOŠENJE PRIJAVA**

Rok za podnošenje prijava počinje teći s danom objave ovog Natječaja na web stranici Grada Zadra, 10. rujna 2024. godine te traje 15 dana od dana objave Natječaja. Pisane prijave dostavljaju se Povjerenstvu za „Centar za mlade“ putem preporučene pošiljke na adresu: Grad Zadar, Narodni trg 1, 23000 Zadar ili neposredno predajom u pisarnicu Grada Zadra, u zatvorenoj omotnici s naznakom:

***„ZA JAVNI NATJEČAJ ZA KORIŠTENJE UREDSKIH PROSTORIJA U „CENTRU ZA MLADE“ - NE OTVARAJ“***

Prijave podnesene izvan natječajnog roka i/ili nepotpune prijave, kao i one koje ne ispunjavaju uvjete za prijavu određene natječajem, neće se razmatrati.

**VII. POSTUPAK PROVEDBE JAVNOG NATJEČAJA**

Postupak javnog natječaja provodi Povjerenstvo za „Centar za mlade“, koje osniva i imenuje Gradonačelnik Grada Zadra, a sastoji se od 2 člana i Predsjednika te njihovih zamjenika.

Nakon izvršenog bodovanja prijava i utvrđivanja Prijedloga Rang liste za dodjelu uredskih prostora na korištenje, Povjerenstvo će na mrežnoj stranici Grada Zadra javno objaviti Prijedlog Rang liste sa brojem bodova po pojedinom kriteriju te ukupan broj bodova.

Na Prijedlog Rang liste za dodjelu uredskih prostora na korištenje, prijavitelji mogu uložiti prigovor Gradonačelniku, zbog redoslijeda na listi reda prvenstva ili zbog neuvrštavanja na listu reda prvenstva, u roku 8 dana od dana objavljivanja Prijedloga liste prvenstva. Odluka Gradonačelnika o prigovoru je konačna.

Konačnu Rang listu za dodjelu uredskih prostora na korištenje utvrđuje Gradonačelnik. Gradonačelnik može na prijedlog Povjerenstva odlučiti da se ne prihvati niti jedna prijava. Gradonačelnik može u interesu Grada Zadra, bez obrazloženja, zaključkom poništiti cijeli natječaj ili pojedinu lokaciju iz natječaja.

**VIII. OPĆE ODREDBE O SKLAPANJU UGOVORA ZA KORIŠTENJE UREDSKIH PROSTORIJA U „CENTRU ZA MLADE“**

Na temelju Konačne rang liste za dodjelu uredskih prostora na korištenje, sklapa se ugovor o korištenju prostora (u daljnjem tekstu: Ugovor).

Ako prijavitelj koji je ostvario najviše bodova za pojedinu nekretninu ne pristupi sklapanju Ugovora, Povjerenstvo predlaže Gradonačelniku sljedećeg prijavitelja s Konačne rang liste. Ukoliko korisnik prostora odustane od korištenja istoga, Ugovor se može sklopiti s partnerom ili suradnikom koji koristi nekretninu, na vrijeme do isteka roka korištenja iz Ugovora sklopljenog sa zakupnikom.

Istekom roka određenog Natječajem, korisniku se uredski prostor dan na korištenje temeljem Natječaja, može ponovno dati na korištenje još jedanput na isti rok, bez provođenja natječaja, ali pod uvjetom da je korisnik dodijeljeni prostor koristio sukladno Ugovoru i uredno izvršavao ugovorne obveze i dostavio opisno izvješće o kontinuiranom djelovanju odnosno provođenju projekata i programa u prostoru tijekom ugovornog razdoblja te i dalje ima potrebu za tim prostorom.

Ugovor o korištenju prostora može prestati i prije isteka ugovorenog roka, otkazom Ugovora.

Grad Zadar može otkazati Ugovor ako korisnik prostora:

* poslije pisane opomene koristi nekretninu suprotno Ugovoru ili joj nanosi znatnu štetu koristeći ga bez dužne pažnje
* ne plati dospjelu naknadu za korištenje prostora u roku od 15 dana od dana pisane opomene Grada Zadra
* onemogući Gradu Zadru nesmetanu kontrolu korištenja prostora, odnosno ne pruži na uvid svu potrebnu dokumentaciju
* vrši preinake prostora bez pisanog odobrenja Grada Zadra
* nekretninu daje u podzakup, bez suglasnosti Grada Zadra
* nekretninu daje na korištenje pravnim osobama mimo odredbi ove Odluke i mimo predloženog Plana korištenja i programa rada
* ne koristi prostor bez opravdanog razloga duže od 60 dana.

Sve informacije o Natječaju, mogu se dobiti u Upravnom odjelu za kulturu i šport radnim danom od 08:00 do 11:30 sati ili telefonskim putem na kontakt telefone: 023/208-070.

Obrazac ponude kao i izjave preuzimaju se na mrežnim stranicama Grada Zadra, [www.grad-zadar.hr](http://www.grad-zadar.hr)

**GRADONAČELNIK GRADA ZADRA**